De sidste to måneder har der været afholdt ni klovneløb rundt omkring i Nordjylland, og lørdag blev det sidste så afviklet i Sæby, hvor der var mødt mange mennesker op.

Fra morgenstunden var der allerede tilmeldt flere end 200 deltagere til klovneløbet i Sæby, men det gode vejr trak endnu flere til i løbet af dagen. Til løbet var der også inviteret klovne fra Danske Hospitalsklovne – det var Tut og Luigi, som var rigtig glade for at mærke opbakningen til deres fag. -	Børnene er klædt ud og har næser på, siger Tut og fortsætter: -	Det er bare så vildt og så fantastisk at få lov til at være med til. Lokale kræfter bag løbet Prisen for at deltage i løbet er 70 kroner, og næsten hele beløbet går ubeskåret til Danske Hospitalsklovnes arbejde på landets børneafdelinger. Det var derfor ikke en svær beslutning at få arrangeret løbet for de lokale arrangører. -	Det er en fantastisk god sag – du finder næsten ikke en bedre sag end at hjælpe indlagte børn med at få nogle gode oplevelser, siger Camilla Vigel. Foruden løbet var der også stillet tombola op samt udtrækning af deltagernes startnumre, som udløste præmier, der var sponsoreret af lokale forretninger og virksomheder. I hele landet er der omkring 60 klovneløb stablet på benene, og det er vigtigt for hospitalsklovnene. -	Det gør jo så meget for danske hospitalsklovne, at der kommer penge ind sådan en dag her, siger Tut. Håber på flere løb Til løbet kunne man vælge mellem to distancer – enten tre kilometer eller et halvmarathon på lidt over 20 kilometer. En af de børn, der var mødt frem for at løbe i dag, var 11-årige Alberte Haugaard Borg, som havde haft en stor oplevelse ved at deltage. -	Jeg er så glad indeni, fordi man ved, man har gjort en forskel for de her klovne på hospitalet, siger hun. Tut håber også, at hun igen næste år kan få lov til at stå og klappe af og give medaljer til de mange deltagere. -	Jeg tror, at det på sigt bliver udvidet til flere byer, og en del af det bliver også flere besøg på hospitalerne til børnene, siger hun. I løbet af de 11 år klovneløbet har eksisteret har flere end 70.000 deltaget, og der er blevet samlet mere end 6,5 millioner kroner ind til hospitalsklovnenes arbejde.